CELEX: 62014TN0681
Language: fi
Date: 2014-09-18 00:00:00
Title: Asia T-681/14: Kanne 18.9.2014 – El-Qaddafi v. neuvosto

1.12.2014   
            
            
               FI
            
            
               Euroopan unionin virallinen lehti
            
            
               C 431/31
            
         Kanne 18.9.2014 – El-Qaddafi v. neuvosto
   (Asia T-681/14)
   (2014/C 431/54)
   Oikeudenkäyntikieli: englanti
   
      Asianosaiset
   
   
      Kantaja: Aisha Muammer Mohamed El-Qaddafi (Muscat, Oman) (edustaja: barrister J. Jones)
   
      Vastaaja: Euroopan unionin neuvosto
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               velvoittamaan työjärjestyksen 64 artiklan mukaisena prosessinjohtotoimena neuvoston ilmaisemaan kaikki tiedot, jotka tukevat kantajan sisällyttämistä riidanalaisten toimenpiteiden kohteiden joukkoon
            
         
               —
            
            
               kumoamaan kokonaan tai osaksi Libyan tilanteen johdosta määrättävistä rajoittavista toimenpiteistä annetun neuvoston päätöksen 2011/137/YUTP – sellaisena kuin se on muutettuna 23.6.2014 annetulla neuvoston päätöksellä – kantajaa koskevilta osin
            
         
               —
            
            
               kumoamaan kokonaan tai osaksi 2.3.2011 annetun neuvoston asetuksen (EU) N:o 204/2011, sellaisena kuin se on pantu täytäntöön Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 16 artiklan 2 kohdan täytäntöönpanosta 23.6.2014 annetulla neuvoston täytäntöönpanoasetuksella (EU) N:o 689/2014, kantajaa koskevilta osin
            
         
               —
            
            
               velvoittamaan neuvoston korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa viiteen kanneperusteeseen.
   
               1)
            
            
               Ensimmäinen kanneperuste, joka perustuu siihen, että yleinen tuomioistuin on toimivaltainen tutkimaan sellaisten toimenpiteiden laillisuuden, jotka Euroopan unionin neuvosto on kohdistanut kantajaan ja jotka on annettu sellaisen pakotejärjestelmän panemiseksi täytäntöön, jonka Yhdistyneiden kansakuntien turvallisuusneuvosto on Libyan tilanteen johdosta hyväksynyt.
            
         
               2)
            
            
               Toinen kanneperuste, joka perustuu siihen, että yleinen tuomioistuin on toimivaltainen tutkimaan täysimääräisesti ja aineellisesti sellaisten riidanalaisten unionin toimenpiteiden laillisuuden, joilla pannaan täytäntöön Yhdistyneiden kansakuntien tekemät kantajaan kohdistuvat pakotteet hyväksyvät päätöslauselmat. Tämä kattaa myös sen, ovatko syyt, joihin neuvosto perusti päätöksensä sisällyttää kantaja luetteloon, perusteltuja ja riittävän yksityiskohtaisia ja täsmällisiä.
            
         
               3)
            
            
               Kolmas kanneperuste, joka perustuu siihen, että riidanalaisilla unionin toimenpiteillä loukataan kantajan puolustautumisoikeuksia ja hänen oikeuttaan tehokkaaseen oikeussuojaan. Kantaja väittää, ettei neuvosto esittänyt hänelle syitä tai täsmällistä näyttöä, jonka perusteella hänet voitaisiin yhä säilyttää luettelossa.
            
         
               4)
            
            
               Neljäs kanneperuste, joka perustuu siihen, että riidanalaiset unionin toimenpiteet ovat ristiriidassa suhteellisuusperiaatteen kanssa ja että niillä loukataan kantajan perusoikeuksia, mukaan lukien omaisuudensuojaa ja yksityis- ja perhe-elämän kunnioittamista koskevaa oikeutta.
            
         
               5)
            
            
               Viides kanneperuste, joka perustuu siihen, että kantajan sisällyttäminen luetteloon on perusteetonta, virheellistä, epäoikeutettua ja riittämättömästi perusteltua, koska kantaja ei muodosta minkäänlaista uhkaa kansainväliselle rauhalle ja turvallisuudelle. Kantaja väittää, että se, että hänet säilytetään luettelossa yksinomaan sillä perusteella, että hän on sukua vallasta syrjäytetyn Gaddafin hallinnon edesmenneelle johtajalle, on ristiriidassa unionin oikeuden kanssa. Kantaja väittää lisäksi, ettei hän ole osallistunut mihinkään Libyan tapahtumiin, jotka merkitsevät uhkaa kansainväliselle rauhalle ja turvallisuudelle.